section_heading: Opis i klasifikacija
paragraph_text: Pronađeni su kralješci iz drugih dijelova repa. Iako vrh repa nije pronađen, pronađeni su neki manji kralješci koji su se nalazili pri kraj repa i bili povezani s okoštalim tetivama na gornjim i donjim stranama. Te su tetive od ankilosaurida predstavljale strukturno pojačanje kraja repa kako bi mogao nositi veliku, koštanu toljagu. Ako je Antarctopelta imala takvu toljagu, ona se tek mora pronaći. Uz ostatke kostura očuvano je šest vrsta osteoderma, ali vrlo ih je malo bilo vezano za kostur, pa je njihovo mjesto na tijelu spekulativno. U njih spada i osnova velike bodlje. Ravne i duguljaste ploče podsjećale su na one koje su štitile vrat nodosaurida Edmontonia rugosidens. Velike kružne ploče povezane s manjim, mnogokutnim pločama možda su formirale štit iznad kukova kao kod roda Sauropelta. Jedan drugi tip osteoderma imao je ovalan oblik s grbom koja se protezala po sredini. Nekoliko osteoderma petog tipa pronađeno je na rebrima, što ukazuje na to da su se nalazili sa strane tijela, što je vrlo često među ankilosaurima. Posljednja skupina uglavnom se sastojala od malenih koštanih kvržica koje su vjerojatno bile raštrkane po tijelu. Postojalo je i nekoliko rebara s takvim kvržicama pričvršćenim na sebi.